**PRAVILA 32. SUSRETA HRVATSKIH FOLKLORNIH ANSAMBALA I IZVORNIH SKUPINA**

**(u daljnjem tekstu Pravila)**

**Čl. 1.**

Cilj Susreta hrvatskih folklornih ansambala i izvornih skupina (u daljnjem tekstu Susret) je predstavljanje najuspješnijih ostvarenja folklornih amatera koji djeluju u Republici Hrvatskoj i inozemstvu (Udruge Hrvata izvan RH) u tekućoj godini u dvije programske kategorije; koreografiranog i izvornog folklora, razvoj publike, razmjena iskustva, vještina i znanja, razvijanje pozitivnog odnosa prema tradicijskim, plesnim, glazbenim vrijednostima i narodnoj nošnji, društvenom povezivanju te poticanju amaterskog rada uopće.

**Čl. 2.**

**PRAVO SUDJELOVANJA I IZBOR ANSAMBALA**

Pravo sudjelovanja na Susretu stječu, po izboru stručnog povjerenstva, najuspješniji ansambli i skupine sa županijskih i regionalnih smotri i oni odabrani putem samostalnog nastupa. Županiju ili regiju predstavlja po jedan sudionik u svakoj od kategorija. Pravo sudjelovanja stječu i udruge Hrvata izvan RH (koje djeluju na području gdje HSK nema uspostavljenju suradnju), a koje se na Susret prijavljuju isključivo putem video snimaka.

Iznimno, u istoj županiji za Susret mogu biti odabrana dva predstavnika u istoj kategoriji ukoliko su nastupi oba predstavnika na jednakoj razini kvalitete i umjetničkog dosega te ukoliko je u kategoriji nastupilo više od deset skupina. Iz pojedine kategorije ne mora biti odabran predstavnik na Susret ukoliko kvaliteta njegove izvedbe na županijskoj smotri nije zadovoljavajuća.

Ansambli odabrani za nastup na Susretu trebaju:

* biti članovi Hrvatskog sabora kulture
* obavezno sudjelovati na županijskoj ili regionalnoj smotri u županijama gdje se organiziraju, **ili** prijaviti se za evaluaciju samostalnog nastupa na kojem ga selektor delegiran od strane HSK-a procjenjuje za moguće sudjelovanje na Susretu (više u članku 4.) **ili** u skladu s rokom navedenim u pozivu poslati video snimku (odnosi se samo na udruge Hrvata izvan RH koje djeluju na području gdje HSK nema uspostavljenu suradnju)
* platiti članarinu za tekuću godinu

Ansambli i skupine odabrani na županijskim smotrama **održanim zaključno sa 21. 7. 2025.** nastupit će na 32. Susretu hrvatskih folklornih ansambala i izvornih skupina dok će ostali nastupiti sljedeće godine.

**Čl. 3.**

**ORGANIZIRANJE I ODRŽAVANJE ŽUPANIJSKIH SMOTRI FOLKLORA**

**Županijska smotra folklora** (u daljnjem tekstu Smotra) je godišnji susret kulturno-umjetničkih udruga s prostora pojedine županije pod pokroviteljstvom HSK i prikaz dostignuća u tekućoj godini s ciljem promicanja tradicijske kulture, vrednovanja njenog scenskog prikaza te međusobnog druženja i suradnje amatera. Najuspješniji po izboru stručnog povjerenstva sudjeluju na Susretu hrvatskih folklornih ansambala i izvornih skupina. Tamo gdje za to postoje mogućnosti preporučaju se i gradske te općinske smotre (na istim principima) u kategorijama izvornog i koreografiranog folklora.

**Zajednicu kulturno umjetničkih udruga** (ZAKUU) pojedine županije čine KUD-ovi i udruge amatera pojedine županije a koji su članovi HSK-a.

1. Županijsku smotru folklora organizira ZAKUU, ZAKUD ili folklorni ansambl/skupina, član HSK-a, koji na određenom području djeluje kao ZAKUD, institucije u kulturi poput Pučkih otvorenih učilišta ili Centara za kulturu, u mogućoj suradnji s jedinicama lokalne i regionalne samouprave.
2. Organizator smotre dužan je izvijestiti Hrvatski sabor kulture o datumu održavanja smotre (najkasnije mjesec dana prije njihova održavanja) i to putem obrasca „Obavijest o održavanju smotre“. Organizator je također dužan objaviti najavu termina održavanja smotre u glavnom izborniku „Kalendar najava“ digitalne platforme Mreža hrvatske kulture ([www.mreza.hr](http://www.mreza.hr)). Prilikom odabira termina održavanja smotre u glavnom izborniku „Kalendaru najava“ molimo po mogućnosti izabrati termin u kojem se ne održava smotra iste amaterske djelatnosti u cilju razvoja publike.
3. Prijave folklornih skupina koje će sudjelovati na županijskim i regionalnim smotrama moraju biti dostavljene organizatorima Smotri na obrascu (prijavnici).

Ansambl/skupina koji se na Smotri prijavi u kategoriju koreografiranog folklora dužan je izvesti 1 folklornu točku u preporučenom trajanju do 10 minuta. Skupina koja se na Smotru prijavi u kategoriji izvornog folklora dužna je izvesti 1 folklornu točku u preporučenom trajanju do 10 minuta. Ukoliko ista skupina nekoliko puta za redom sudjeluje na smotri ne može ponavljati istu folklornu točku u razdoblju od 3 godine.

1. U županijama gdje se ne organiziraju županijske smotre ansambl/skupina se može pridružiti Smotri neke druge županije ili regije kako bi ostvario pravo na selekciju odnosno mogućnost predstavljanja županije iz koje dolazi. Ansambl/skupina može se kvalificirati na Susret i putem samostalnog nastupa. Više u članku 4.
2. Organizatori županijskih smotri i samostalnih selekcija dužni su u promidžbenim materijalima smotri/selekcija istaknuti logotip HSK-a i informaciju da se iste održavaju pod pokroviteljstvom HSK-a. U slučaju da organizatori županijskih smotri i samostalnih selekcija ne tiskaju promidžbene materijale, isti su dužni istaknuti pokroviteljstvo HSK-a u konferansama i svim drugim objavama.
3. Stručno povjerenstvo čine tri osobe, stručnjaci za ples, glazbu i narodne nošnje/folklorne kostime. Organizator Smotre dužan je, u suglasnosti s HSK, osigurati stručno povjerenstvo koje će vrednovati izvedbe na Smotri. Svaki član povjerenstva dužan je u roku od 15 dana dostaviti pisano izvješće Hrvatskom saboru kulture, koji će ga potom proslijediti organizatoru Smotre. Nakon toga, organizator Smotre izvješće prosljeđuje svim sudionicima koji su nastupili. Izvješće mora sadržavati opća zapažanja sa Smotre, kao i osvrte na svaki pojedinačni nastup. Odluke stručnog povjerenstva su konačne. Ovisno o dogovoru s organizatorom, povjerenstvo može odmah na okruglom stolu predložiti predstavnika za Susret ili naknadno, u pisanom izvješću. Ukoliko se dogodi da je izabrana skupina nije u mogućnosti nastupiti na Susretu, stručno povjerenstvo naknadno će predložiti drugog kandidata.
4. Stručno povjerenstvo za Susret na županijskoj smotri odabire po jednog predstavnika u kategoriji izvornog folklora i u kategoriji koreografiranog folklora. Iznimno, Stručno povjerenstvo može u istoj županiji odabrati za Susret dva predstavnika u istoj kategoriji ukoliko su nastupi oba predstavnika na jednakoj razini kvalitete i umjetničkog dosega te ukoliko je u kategoriji nastupilo više od deset skupina. Stručno povjerenstvo može donijeti odluku i da se iz pojedine kategorije ne odabere predstavnik ukoliko kvaliteta izvedbi na županijskoj smotri nije zadovoljavajuća da bi predstavnik nastupio na Susretu.

Za sve ostale tehničke detalje organizacije kao i osiguravanje poštivanja pravila odgovoran je organizator županijske smotre.

**Čl. 4.**

**OCJENJIVANJE PUTEM SAMOSTALNOG NASTUPA**

U županijama gdje se ne organiziraju županijske smotre ansambl/skupina se može pridružiti Smotri neke druge županije ili regije kako bi ostvario pravo na selekciju na Susret ili se može plasirati putem samostalnog nastupa.

Prijavnicu za ocjenjivanje samostalnog nastupa ansambl mora poslati u HSK najkasnije mjesec dana prije datuma samostalnog pregledavanja**. Pregledavanja su moguća do 21.7. 2025**.

Ocjenjivanje samostalnog nastupa vrši selektor kojeg određuje HSK. Odluka selektora je konačna. Trošak evaluacije snosi županijska Zajednica ili Hrvatski sabor kulture.

**Čl. 5.**

**PRIJAVA ZA SUSRET**

Izabrani folklorni ansambli i izvorne skupine koji se kvalificiraju na Susret moraju upotpuniti svoju prijavu Hrvatskom saboru kulture prijavnicom, kratkom biografijom (maximalno 900 znakova) i fotografijom (po mogućnosti u boji, minimalne veličine 1MB) radi tiskanja programskih materijala. Folklorni ansambli i izvorne skupine prijavnicu sa svim popratnim materijalima moraju dostaviti u HSK u najkraćem mogućem roku.

Obrazac prijavnice će biti objavljen na web stranici Hrvatskog sabora kulture ([www.hrsk.hr](http://www.hrsk.hr)). Potpisom osobe ovlaštene za zastupanje i ovjerom prijavnice pečatom prijavljena udruga potvrđuje da je suglasna s Pravilima Susreta te daje dozvolu za korištenje navedenih osobnih podataka za potrebe organizacije i izrade programskih materijala te objavu foto i video materijala na društvenim mrežama, web stranici HSK-a i ostalim promidžbenim izdanjima. Dostavljene prijavnice bez potpisa osobe ovlaštene za zastupanje i ovjere pečatom nisu pravovaljane.

Dostavom potpisane prijavnice, prijavljene udruge obvezuju se prihvatiti odluku stručnog Povjerenstva HSK-a i da se na nju neće žaliti upravnim tijelima HSK-a. U slučaju javnog istupanja protiv odluke stručnog Povjerenstva, Upravni odbor može izreći stegovnu mjeru opomene i zabranu sudjelovanja na Susretu naredne dvije godine ukoliko procijeni da javni istup udruge ili njenih članova šteti ugledu stručnog Povjerenstva i HSK-a.

Sudjelovanjem na Susretima sudionici se obvezuju uvažiti stručne kompetencije članova povjerenstva.

HSK nije dužan uzimati u obzir nepravodobno dostavljene prijavnice.

**Čl. 6.**

**PRIJAVNICA ZA SUSRET**

U prijavnici za kategoriju koreografiranog folklora obavezno se moraju navesti sljedeći podaci:

* naslov folklorne točke i lokalitet iz kojeg je građa
* imena koreografa
* imena autora glazbenih obrada
* imena voditelja ansambla
* imena voditelja orkestara ili glazbenih sastava
* imena voditelja pjevanja
* imena osoba zaduženih za nošnje (garderobijera/kostimografa)

U prijavnici za kategoriju izvornog folklora obavezno se moraju navesti sljedeći podaci:

* naziv točke i lokaliteta priređene građe
* popis pjesama, plesova i običaja po redoslijedu izvođenja
* popis instrumenata
* vrsta scenskog prikaza (prikaz plesova, pjesama, običaja)
* imena plesnog voditelja, voditelja glazbenog sastava i priređivača za scenu

**Čl. 7.**

**PROGRAM SUSRETA**

Izabrani ansambli i skupine izvode folklornu točku s kojom su se predstavili na županijskoj smotri, u preporučenom trajanju do 10 minuta svaka. Vidi Članak 3. stavak 4. Pravilo vrijedi i u slučaju kada se dva ili više ansambla na Susret plasiraju s folklornom točkom istog područja. Ansambli koji na Susretu sudjeluju nekoliko godina uzastopce, ne mogu ponavljati istu folklornu točku u razdoblju od 3 godine.

Glazbena pratnja ni u kojem slučaju ne može biti reproducirana s nosača zvuka već mora biti izvedena od stane pratećeg sastava uživo.

Program Susreta (raspored nastupa odabranih ansambala/skupina) oblikuje HSK. Hrvatski sabor kulture zadržava pravo u revijalni program Susreta uvrstiti domaće i strane udruge kao goste u cilju razvijanja suradnje s organizatorima na terenu i u inozemstvu.

**Čl. 8.**

**STRUČNO POVJERENSTVO**

U svakoj kategoriji stručno povjerenstvo sastavljeno je od 3 člana koje delegira HSK, a čine ga isključivo osobe sa iskustvom u praćenju i vrednovanju plesne i glazbene izvedbe te folklorne primjene narodnih nošnji (primjena nošnje, frizure, nakita, rekvizita i drugo). Član stručnog povjerenstva koji je zadužen za praćenje plesne sastavnice kao i ukupnog dojma ujedno je i Predsjednik povjerenstva.

Povjerenstvo procjenjuje:

• plesnu izvedbu i scenski prikaz

• glazbenu izvedbu i obradu

• scenski izgled s obzirom na primjenu narodne nošnje i njezinu urednost nošenja i spremanja, uređenje frizura i primjenu nakita i rekvizita

Član Stručnog povjerenstva ne može biti član ansambla ili skupine koja sudjeluje na Susretu, voditelj ili rukovoditelj ansambla ili skupine koja sudjeluje na Susretu, te autor ili jedan od autora koreografije i /ili glazbene obrade koja se izvodi na Susretu.

Zadaća Stručnog povjerenstva je da na temelju elemenata vrednovanja ostvari originalno i intelektualno pisano djelo-evaluaciju folklornih izvedbi na Susretu i Susreta u cjelini te ju izrazi kao govorno djelo iz područja folklorne umjetnosti na okruglom stolu (HSK će dostaviti sudionicima Susreta pisane evaluacije članova stručnog povjerenstva). Odluke stručnog povjerenstva su konačne.

**Čl. 9.**

**PRIZNANJA**

Svi sudionici Susreta primaju Priznanje za sudjelovanje na Susretu, a stručno povjerenstvo u obje kategorije dodjeljuje 1. mjesto, 2. mjesto i 3. mjesto. Ovisno o kvaliteti nastupa, Stručno povjerenstvo može dodijeliti i posebne pohvale.

**Čl. 10.**

**OPĆE ODREDBE**

1. Sve detaljne upute o dolasku i odlasku sudionici će dobiti čim budu poznate. Putne troškove dolaska ansambala i skupina na Susret i njihovog povratka kući ne snosi HSK.
2. O dočeku i pratnji sudionika brine organizator na terenu.
3. HSK pridržava sva prava za snimanje i prijenos svih priredbi bez naknade ansamblima i autorima.
4. HSK i domaćin na terenu dužni su osigurati sve uvjete za smještaj i nastup (dvorana, mjesto za presvlačenje, raspored proba) kao i okrugli stol po završetku koncerata.
5. U slučaju više sile HSK zadržava pravo prilagodbe Pravila novonastalim okolnostima.
6. Pravila stupaju na snagu danom donošenja, na 3. sjednici Upravnog odbora HSK-a održanoj 31. siječnja 2025.